
Előszó

Gasztrointegratív orvoslás 
egy orvos/belgyógyász szemszögéből

A gyulladásos bélbetegségek előfordulása folyamatosan emelkedett az elmúlt években. A jelenség elsősorban a nyugati országokra jellemző. A szakirodalom szerint az ilyen betegségek megjelenésének gyakorisága meredeken emelkedik az 1970-es évektől napjainkig. Az érintettek száma minden korosztályban – csecsemőktől az idősekig – évtizedről évtizedre duplázódik. És bár a nyugati országokban az előfordulásuk egyre gyakoribb, a világ más tájain még mindig viszonylag alacsony, elhanyagolható a betegek száma.

Egyik, az izraeli populáción végzett kutatásunkban érdekes jelenséget tártunk fel: az etiópiai bevándorlók és leszármazottaik körében szintén egyre gyakoribbak a gyulladásos bélbetegségek, még ha ezekben a családokban korábban nem is fordultak ezek elő. Hasonló trend figyelhető meg manapság több fejlődő országban. Például Indiában is folytattak a közelmúltban olyan kutatásokat, amelyek a gyulladásos bélbetegségek diagnózisának gyakoribbá válásáról számoltak be, holott nemrégiben az országban a gyomor- és bélrendszerrel kapcsolatos megbetegedések terén a vírus vagy baktérium okozta fertőző bélbetegségek voltak az uralkodóak.

Az adatok a nyugati életmód, azon belül is elsősorban az étkezési szokások összetéveszthetetlen hatásaira mutatnak a gyulladásos bélbetegségek kialakulásának egyik fő tényezőjeként.

Más, modern életmódbeli tényezők is jelentős rizikófaktornak számítanak a gyulladásos bélbetegségek kialakulásában, például a kevés mozgás, a dohányzás, a mentális stressz, az antibiotikumok használata, főleg kora gyermekkorban, valamint a megfelelő alvás hiánya. Aztán ott van a híres higiénia hipotézis, amely szerint, ha gyerekkorban az ember kevéssé van kitéve nem kórokozó mikroorganizmusoknak (például állatok bélrendszeréből származó férgeknek és baktériumoknak), az növeli az autoimmun betegségek kockázatát.

Mindezen tényezők a genetikai hajlammal együtt vannak hatással az emésztőrendszer baktériumpopulációjának összetételére. Ha az egyensúly felborul, az általános immunválaszt vált ki, különösen az emésztőrendszerben, s ez gyulladásos bélbetegségek kialakulásához vezet.

Az elmúlt évek különböző kutatásai azt sejtetik, hogy azonosíthatjuk a bélmikrobiom összetételének változásait, amely során a „jó” baktériumok száma csökken, és a betegség kialakulásának kedvező, káros, „rossz” baktériumoké nő. A kutatások, amelyekben jómagam részt vettem, azt mutatják, hogy akár hetekkel a betegség tüneteinek kialakulása előtt látható a változás a mikrobiom összetételében. Így abban bízunk, hogy megtanulhatjuk időben azonosítani és kezelni a betegséget okozó baktériumösszetételt a belekben, ahogy ez a Helicobacter pylori baktérium esetében már lehetséges is.

Emellett a személyre szabott megközelítés is egyre gyakoribb. Tudható például, hogy a TNF-alfa-gátlót kapó Crohn-betegek és colitis ulcerosás páciensek közül nem kevés az olyan, aki pár év elteltével már nem reagál erre a kezelésre. Fontos megjegyezni, hogy a biológiai gyógyszerekkel még nem kezelt páciensek reagálnak legjobban és leggyorsabban az ilyen kezelésre, amennyiben szükséges náluk. A mai napig nem ismerünk elegendő olyan markert, amely jelezné, mi a legmegfelelőbb kezelés egyes betegek esetében.

Mindezen újítások mellett azt is megtanultuk az elmúlt években, hogy a gyulladásos bélbetegségek kialakulásáért többféle, a gyulladást beindító mechanizmus is felelőssé tehető. A tüdő gyulladása esetén egyértelmű a betegséget legyőző gyógyszeres kezelés, de a bélgyulladásnál személyre kell szabni a gyógymódot, ötvözve a gyógyszeres kezelést, az érzelmi és táplálkozásbeli megsegítést egy integratív megközelítésben.

Hogy miért fontos az integratív megközelítés a kezelésben?

Sok bélbetegség, főleg a gyulladásos típusúak, más szervekre és szervrendszerekre is kihatnak a testben, például a szemre, a bőrre, a májra, az ízületekre és a vázizmokra. Fontos megelőzni a betegségek lehetséges komplikációit is, valamint a gyógyszeres kezelések mellékhatásait. Természetesen az érzelmi tényezők is szignifikáns hatással vannak minden emésztőrendszeri betegségre. A páciens jólléte kiemelkedő fontosságú kell legyen, és széles körű, szinergetikus hozzáállást kell alkalmazni, hogy biztosítsuk az optimális egészséget és életminőséget.

A multidiszciplináris, integrált megközelítés kezd megjelenni minden, a bélbetegségek és az emésztőrendszer kezelésére szakosodott orvosi klinikán. A specialisták ma már nem egyedül dolgoznak, kapcsolatban állnak más szakemberekkel is. A nagy gyógyászati központokban a gasztrós orvosok mellett találunk sebészcsapatot, bőrgyógyászokat, reumatológusokat, képalkotási eljárások szakembereit, képzett nővéreket és más egészségügyi szakértőket is: táplálkozás-szakértőket, pszichológusokat, és az utóbbi években már alternatív gyógyászattal, például akupunktúrával foglalkozó szakembereket, sőt, egészségcoachokat is.

Megjegyezném továbbá, hogy a szakirodalom szerint az a leghatékonyabb, ha integratív megközelítést – táplálkozást, akupunktúrát, testet-lelket figyelembe vevő pszichoterápiát és gyógynövényeket is magába foglaló terápiát – alkalmazunk minden területen, aminek köze van a Crohn-betegséghez, colitishez, irritábilisbél-szindrómához és nyelőcsőgyulladáshoz hasonló betegségekben szenvedők egészségéhez és életminőségéhez. A tudományos bizonyítékoknak köszönhetően az egykor „alternatívnak” címkézett megközelítések létjogosultsága egyre kevésbé kérdéses.

Nagyon fontos azonban, hogy hogyan integráljuk ezeket a világokat. Sajnos gyakran találkozom páciensekkel, akik arról számolnak be, ilyen-olyan alternatív gyógyász tanácsára felhagytak a gyógyszerek szedésével, vagy hosszú ideje nem voltak kontrollon, s eközben állapotuk romlott, akár visszafordíthatatlan károkat okozva. Szakmai véleményem szerint az ilyen helyzetek előfordulását nem lehet teljesen megelőzni. Éppen emiatt gondolom az Adi által alkalmazott megközelítést a különböző szakterületek optimális társításának, hiszen nem zár ki egy területet sem, és szoros együttműködést ír elő a terápiában részt vevő szakemberek között. Izraelben ő az integratív szemlélet elsődleges képviselője és hirdetője. A megközelítés helyességét a betegek száma is alátámasztja, akiket együtt kísértünk a gyógyulás útján, és a szoros együttműködésnek köszönhetően ma már jó egészségnek örvendenek.

Nagy örömmel hallottam a könyv előkészületeiről, hiszen ez az egyetlen, amit gasztrointegratív megközelítéssel dolgozó táplálkozás-szakértő írt, s természetesen örömmel vállaltam az előszó megírását is.

Jó szívvel ajánlom mindenkinek a könyv gondos tanulmányozását, akit érdekel az egészség gasztrointegratív szemlélete.

Szívélyes üdvözlettel,

dr. Yulia Ron MD

Belgyógyász, gasztroenterológus, májbetegség-specialista

Bevezetés

Hogyan szólt bele a hasam életem alakulásába?

1. pillanatkép: 1977. Tizenkét éves vagyok; iskolába készülődök, dolgozatot írunk aznap. Nem akarok menni.

Tegnap fájt a hasam. Szóltam apukámnak, mondtam, hogy megint fáj a hasam, és nem akarok iskolába menni. Apám bosszankodott, de a karjába kapott, autóba ültünk, és elvitt az ügyeletre. Felvettek a moszkvai kórház gyerekrészlegére. Nem valami vicces hely. Egy sor vizsgálatot végeztek el rajtam. Gyomortükrözést altatás nélkül (nos, végül is a mandulámat is altatás nélkül vették ki. A szovjet orvoslás nem puhányoknak való.) A diagnózis: a nyombél (a vékonybél első szakasza, rögtön a gyomor után) gyulladása, a fekély kialakulása előtti állapot.

Hogy őszinte legyek, ledöbbentem. Én csak meg akartam úszni a dolgozatot. Honnan jött ez a fekély?

Az orvosok azt mondták a szüleimnek, kerülnöm kell a „durva ételeket”, mint a gyümölcsök és a zöldségek, etessenek velem sok kását, tejszínt és lágy sajtokat, és készüljünk úgy, hogy az életem nem lesz egyszerű, és több műtét is várhat rám a jövőben.

2. pillanatkép: 1979-et írunk, 14 éves vagyok. Abban az évben emigráltunk Izraelbe – akadémikus szüleim, két nagymamám, a kishúgom és én. A kutyánkat a nagybátyámra bíztuk, ő Oroszországban maradt. A szüleimet nagyon lefoglalta, hogy beilleszkedjenek az izraeli akadémikus életbe, engem pedig lenyűgözött Izrael (viszonylagos) bősége, tömtem magamba a gyümölcsöket és zöldségeket anélkül, hogy bárkinek feltűnt volna. Nem fájt a hasam. Mindenki meg is feledkezett a kórházi tartózkodásomról, mígnem…

3. pillanatkép: 1986-ban járunk. Frissen szereltem le a katonaságtól, a kanapén fekszem összegömbölyödve, kínzó hasfájással küzdve. Evés előtt, evés közben, evés után. Az éhséghez kapcsolódó fájdalom, amit 12 évesen tapasztaltam, visszatért. A hasam puffadt és fájdalmas. Édesanyám, aki kémiából doktorál hamarosan, elvisz egy táplálkozás-szakértőhöz. Ekkor találkozunk először dr. Michael Goren természetgyógyász-orvossal, a tapasztalt természetgyógyásszal, aki a dr. Sheldon-féle természetes higiéné módszertanának szakértője, és sok iskolában folytatott tanulmányokat a táplálkozásról. Sorsfordító ez a találkozás számomra. Ami a legfontosabb: 50 éves tapasztalattal rendelkezik egy olyan szanatórium irányításában, ahol saját zöldségeket termesztenek. Doktor Goren ekkor 80 éves volt, engem leginkább Mózesre emlékeztetett magas, szoborszerű alakjával, derékig érő, fehér szakállával, kék szemének villanásával. Képes volt a negyedik emeletre anélkül fellépcsőzni, hogy levegő után kapkodott volna. Pocak sehol; mellette Erica, a felesége. Nem voltak gyerekeik – a pácienseik voltak a családjuk. Két nehéz hónap következett, léböjtkúrával, minden este beöntéssel, támogató beszélgetésekkel. A második hónap végére azonban új embernek éreztem magam. A székletem kezdett végre a normálisra emlékeztetni; még a bőröm tónusa is javult. A következő szükségszerű lépés számomra a Tel Aviv-i Egyetem színház szakáról való kiiratkozás volt, ezután (jóval a határidő után) jelentkeztem a Héber Egyetem táplálkozástudományi szakára. A sors szele ekkor már fújdogált a háttérben.

4. pillanatkép: 1991. Táplálkozástudományi alapdiplomát szerzek, friss anyukaként két átszállással járok busszal, kislányomat magammal cipelve egy nagy jeruzsálemi kórházba, ahol gyakornokként dolgozom. Rohanok a kórház termein át, egyik részlegről a másikra. A felettesem figyelmeztet: „Kiváló dietetikus lehetsz, ha befogod a szádat. Csináld, amit kell; csak semmi magánakció!” Az egyetlen probléma, hogy nem tudom, hogyan csináljam, amit kell, ha nem kezdek magánakciókba. Nem csoda, hogy a gyakornoki idő végeztével az intézményben nem sok esélyem, hogy állást kapjak.

5. pillanatkép: 1991-től – akkor fejeztem be a gyakornokoskodást és kaptam meg a tanúsítványt az Egészségügyi Minisztériumtól – 2011-ig minden lehetséges állást elvállaltam, amit egy táplálkozás-szakértő Izraelben betölthet.

Dolgoztam idősek otthonában, ahol leginkább az ott lakók súlyát, magasságát és kalóriabevitelét mértem, és hosszú vitákba bonyolódtam a konyhával arról, hogyan lehet úgy főzni a bentlakókra és gazdagítani az étkezéseiket, hogy jó egészségük biztosításához elegendő kalóriát és tápanyagot fogyasszanak. Az iskolában táplálkozástudományt tanítottam (ami nagy elégtétel volt, hiszen magam is ott végeztem, bár egy másik szakirányon); dolgoztam Jeruzsálem magánegészségügyi intézményeiben, ahol 15-20 percenként, végtelen sorokban ömlöttek hozzám a páciensek, akik „csupán” azt akarták megtudni, mit egyenek, mert az orvosuk szívroham vagy bypassműtét után, Crohn-betegség, kóros túlsúly, anorexia, bulimia diagnózisával vagy emelkedett koleszterinszint miatt utalta be őket hozzám. Megtettem, ami tőlem telt, és imádkoztam, hogy pácienseim sikerrel járjanak.

1996 és 1997 között tapasztaltam meg az első kiégést – azt a homályos érzést, hogy ez nem az, amire vágytam. Nem azért léptem erre az útra, hogy édesítőszereket ajánljak a cukorbeteg pácienseknek, vagy elmagyarázzam a „fehér tányér” módszerét a Crohn-beteg páciensnek („fehér tányér” = fehér rizs, fehér kenyér, keménytojás, zsírszegény sajt és főtt csirkehús). Jó menü lehet ez kezdetben, ha az embernek hasmenése van, és akár két hétig is tartható. De semmiképpen nem fenntartható hosszabb távon! És hogyan segít a páciensnek az értelmes döntések meghozásában a cukor lecserélése mesterséges édesítőszerre, ha ugyanúgy el kell mennie a boltba, ahol a polcokon a cukormentes édességek a csinosan csomagolt cukros dolgok mellett sorakoznak? Hol van itt az egészségre nevelés? Sok eretnek gondolat merült fel bennem. Akkoriban még nem volt téma az ilyen élelmiszerek mikrobiomra (a bélbaktériumokra) gyakorolt hatása, de az ösztöneim azt súgták, ez nincs rendben így.

Tudtam, pontosan hogyan számoljak ki bármilyen súlycsökkentő diétát; szó szerint fel tudtam volna mondani ezeket akkor is, ha az éjszaka közepén ébresztenek fel (napi 1200 kalória nőknek, napi 1600 kalória férfiaknak). Pácienseim többsége azonban nem tartotta értelmezhető ideig a diétáját. Némelyikük nagy nehezen leadott pár kilót, majd elment nyaralni, és visszahízta az összeset – néha kamatostul. Következő alkalommal általában sokkal nehezebben ment a fogyás – ha egyáltalán próbálkoztak. Emlékszem egy fiatal nőre, aki azzal jelent meg a klinikán az időpontján, hogy az esküvője előtt akar lefogyni. Megkértem, hogy ne tegye. Elmondtam neki, hogy nincs rajta sok fölösleg, és hogy a vőlegénye biztosan úgy szereti, ahogy van. Nem számított. Lefaragott néhány kilót az örömteli alkalomra való készülésben, majd kétszer annyit hízott vissza két hónappal később. Elkezdtem az ilyen, konkrét alkalomra időzített rohamfogyásokat „egynapos fogyásnak” hívni. Magamban a „fehér tányér” étrendet (akadémiai és kórházi körökben „hasmenésdiétának” csúfolják) is elkezdtem megkérdőjelezni. Értettem, hogy a „hasmenésdiéta” talán jót tehet fertőző bélbetegségben szenvedőknek; talán segíthet egy vagy két hétig. De hogy élhet valaki ilyen étrenddel hosszabb ideig? Végül is a betegségét nem vírus okozza, és nem fog elmúlni két héten belül. Hogyan élhet bárki gyümölcsök és zöldségek – az egészséges étrend alapjai nélkül? Gyulladáscsökkentő étrendet szerettem volna alkotni. De miből kellene felépülnie, hol lehetne megtanulni?

Úgy éreztem, hogy pontatlan és helytelen volt, ahogy dolgoznom kellett, és nem tette lehetővé, hogy tényleg segítsek az embereknek. De hát nem éppen ez volt az ok, amiért vért izzadtam, hogy táplálkozás-szakértő lehessek? Kíváncsiságból, az utamat keresve elkezdtem tanulmányozni a kínai orvoslást, közben továbbra is jártam egy táplálkozástudományi képzésre. Dr. Nir Amir, a főiskola igazgatója és oktatásszervezője végzettsége szerint a nyugati medicina orvosa volt. Értette azonban, hogy a gyógyszerekre alapozott kezelés nem elég, ezért elhatározta, hogy kínai orvoslást is tanul, abban is szakértővé válik. Életemben először a dolgok kezdtek a helyükre kerülni. Hirtelen megértettem a páciens személyisége és egészségügyi problémája, az életmód és a betegség közötti logikát és kapcsolatot. Az ételek és a betegségek új jelentéstöbbletet kaptak, színük és energiájuk alapján. Kezdtem úgy érezni, hogy új és hatásosabb eszközöket kaptam a terápiához.


Teljes parenterális táplálás

De az életnek is megvoltak a maga tervei. Amint végeztem a kínai orvoslással kapcsolatos tanulmányaimmal, a szülőséggel járó pénzkeresési kényszer olyan területre vezetett, amely soha nem szerepelt a céljaim közt – a gyógyszeripari kereskedelembe. 2001 és 2011 között én voltam az, aki meggyőzte az orvost, hogy ezt vagy azt a gyógyszert írja fel.

Bőrápolási termékeket és táplálkozás-kiegészítőket reklámoztam az egyik cég kötelékében, érzéstelenítőket egy másikban. Végül a TPT – teljes parenterális táplálás – területén kötöttem ki egy izraeli cégnél. Épp akkor kaptam kitüntetéssel mesterdiplomát üzleti adminisztrációból, és úgy hittem, folytatódik gyógyszeripari kereskedelmi karrierem. Ez a munka tényleg megváltoztatta a teljes parenterális táplálást Izraelben: ómega-3-zsírok és aminosavak (L-glutamin, a bélhámszövet helyreállításához elengedhetetlen aminosav) használatát vezettük be a sürgősségi osztályokon szerte Izraelben. Orvosokkal, nővérekkel és dietetikusokkal dolgoztam együtt, akik olyan, súlyos állapotú betegeket kezeltek, komoly rákos megbetegedésekkel, Crohn-betegséggel vagy colitis ulcerosával, akiknek otthon is parenterális táplálásra volt szüksége, vagy olyanokkal, akik műtétre készültek, vagy abból lábadoztak. Azon kaptam magam, hogy adatokat magolok be a szakterület legfrissebb tanulmányaiból. Idegesen, izzadságban úszva álltam magas beosztású orvosok csapatával szemben, de tudtam nekik olyasmit mondani a pácienseik tápláltsági állapotáról és szükségleteiről, ami új volt számukra. Részt vettem tengerentúli konferenciákon, sok orvossal és dietetikussal beszélgettem. Öt őrült és elképesztő év telt el így. Aztán pedig jött a második kiégés.

6. pillanatkép: 2009-ben vagyunk. Reggel hatkor indulok el otthonról. Nyolckor már előadást tartok Naharijában (az ország másik végében) egy kórház sürgősségi osztályán az orvosi csapatnak. Délután a Ziv Kórház Onkológiai Intézetébe látogatok el Szafedben, 30 mérföldre keletre Naharijától. Mire végre hazaérek, olyan fáradt vagyok, hogy arra szavak sincsenek. Ülök a nappaliban kimerülten, ömlik a könnyem – ekkor jöttem rá, hogy valamin változtatnom kell az életemben. De min és hogyan? Akkori párom (az ő colitisből való felépülését a betegségről szóló fejezetben mesélem el) azt mondta: „Adi, a te igazi tehetséged az emberek kezelése. Vissza kell térned a gyógyításhoz. Elég volt a kóválygásból.”

Néhány héttel később beiratkoztam egy coachingkurzusra a tréningekkel és meditációval foglalkozó „Gomeh” Iskolában. Tanárom (sorsfordító találkozás 2) egy pszichoterapeuta volt.

7. pillanatkép: A 2010-es évek végén gyakornoki programban veszek részt egészségcoachként. Egy olyan gyakorlatot végzünk, amiben párokra osztva beszélgetünk a ránk váró feladatokról. Előttem egy fiatal, vékony, de izmos férfi ül, Eran Roter (sorsfordító találkozás 3). „Az én küldetésem – mondja Eran –, hogy részt vegyek az Ironman 70.3 versenyen (egy triatlon stílusú verseny: hosszútávfutás, kerékpározás és úszás). De Crohn-betegségem van, és így egy kicsit nehezebb elérnem a célom.” Leesett az állam. Kizárt, gondoltam magamban. Láttam már Crohn-betegeket. Azzal vannak elfoglalva, hogy leállhassanak a teljes parenterális táplálással vagy a terápiás ételekkel vagy a „fehér tányér” diétával. Nem az Ironman 70.3-ra edzenek.

„Tényleg biztos vagy ebben? – kérdeztem. – Nem lehet, hogy félrediagnosztizáltak?”

Eran felnevetett: „Szó sincs tévedésről. Kórházban is feküdtem, szteroidokkal kezeltek. A sportnak és a táplálkozásnak köszönhetően néhány éve remisszióban vagyok.” (Remisszió: a krónikus betegség enyhülése. A remisszióról részletesen a Crohnról és a colitisről szóló fejezetben lesz szó.)

Hagyj most mindent abba egy pillanatra. Képzeld el, hogy felmegy a függöny, a színpadon megjelenik egy aprócska nő. Végignéz az emberekkel teli termen. Néhányan összegörnyednek a fájdalomtól. Másoknak gyakran kell a mosdóba rohannia, van, aki műtétre vár, és van, aki már olyan műtétből lábadozik, amely során egyes bélszakaszait eltávolították. Vannak vékony, lesoványodott emberek köztük; mások felpuffadnak a szteroidoktól, vagy szimplán túlsúlyosak. Mindannyian gyógyszert szednek, de nem érzik magukat egészségesnek. Egyesek állítólag remisszióban vannak, de továbbra is puffadnak és fáj a hasuk. Immunszupresszánsokat szednek, ami növeli más betegségek kockázatát, például a rákét vagy a fertőző betegségekét. Ugyanebben a teremben van egy karzat, tele olyanokkal, akik savlekötőket szednek a reflux vagy gyomorégés tüneteinek enyhítésére. Van egy másik is, ahol a diagnózis nélküliek foglalnak helyet. A modern orvostudomány által használt eszközökkel nem azonosítható a problémájuk, de rendszertelen a székletük, gázosodnak, puffadnak, és ha elmennek otthonról, mindig attól félnek, hogy hirtelen sürgősen vécére kell menniük. Az első dolguk, bárhova is érkeznek meg, hogy belőjék, hol van a legközelebbi mosdó. Néhányan nyaralni se járnak, félve, hogy ott nem jutnának megfelelő ételhez, vagy nem találnának szabad mellékhelyiséget. Van, aki napokra vagy akár hetekre kórházba kerül. A vasinfúziók, gyulladáscsökkentő gyógyszerek injekció vagy infúzió formájában állandó havi kiadásnak számítanak náluk. Van, aki rokkantnyugdíjból próbál megélni, vagy épp csak keres valamennyit otthon végezhető munkával. Párok mennek szét; a családi rutin a gyakran diagnosztizálatlan betegség körül forog. Gyerekek és kamaszok, diákok, katonák, nők és férfiak. Halk, fájdalmas sóhajok töltik meg az előadótermet. Az apró nőszemély végignéz a hallgatóságon, patakokban folyik a könnye.

Látja Erant, a barátját, felidézi, neki magának milyen sötét jövőt jósoltak a moszkvai kórház orvosai, szívét pedig elönti egyetlen, tiszta kívánság: segíteni szeretne, hogy ezek az emberek egészségesebb és boldogabb életet élhessenek. Ahogy Erannak sikerült elérnie a célját, ő is el fogja.

De hogyan? Akkoriban, a 2010-es évek végén, még mindig nem volt pontos elképzelésem. De tudtam, hogy meg kell legyen a módja, lehetetlen, hogy ne legyen meg. És ha van rá mód, ha Eran és én képesek voltunk megcsinálni, én rájövök, és mindenkinek megtanítom, hogyan csinálja. A függöny leereszkedik. Az elhatározás megszilárdul a szívemben. Küldetésem kezdetét veszi.

2011. január 1-én a függetlenséget választottam. Felmondtam a gyógyszergyártó cégnél, ahonnan barátsággal távoztam, hálásan a sokévnyi gyümölcsöző munkáért és tanulásért. Visszaadtam az autómat, a számítógépemet és a mobilomat, majd regisztráltam munkanélküli segélyre. Megtanultam fizetni a saját autóm üzemanyagáért (miután egy évtizedig ezt mindig elszámoltam céges költségnek). Megnyitottam egészségcoach-klinikámat, és minden héten megjelentem a munkaügyi hivatalban, hogy aláírjak a segélyért. És nem, Izraelben ez nem törvényellenes. Mindenesetre mindhárom gyermekem úgy gondolta, megőrültem, és mindannyiunkat éhhalálra ítéltem. A barátaim többsége szintén: „Ki mond fel egy biztonságos munkahelyen, ki dobja ki az ígéretes karrierjét, a remek munkakörülményeket és jövőbeli kilátásokat az ablakon?!” Én viszont tudtam, hogy nincs visszaút. Tudtam, hogy hosszú és kanyargós utam végén a cél, hogy segítő szakemberként helyezkedjek el, szólít most. Tudtam, hogy ha tovább loholnék kórházról kórházra, konferenciáról konferenciára és egyik doktortól a másikig, hamarosan én magam is a pácienseik között kötnék ki.

Éreztem a csontjaimban. A torkomban. Az arcüreggyulladásban, ami minden évben kínzott, akár többször is. Ilyen mértékű volt az elfojtásom. Sokáig már nem tagadhattam a sorsom. Magam mögött hagytam az orvosi marketing „aranykalitkáját”, elismerve természetesen, hogy annak köszönhettem sokévnyi anyagi biztonságot és elképesztő, nézőpont-szélesítő szakmai tanulmányokat.

Mivel kellett szembenéznem? Sok kemény és ismeretlen munkával, hogy elsajátíthassam, amit kell, hogy szabadúszóként boldoguljak.

Az első rendelő, amit nyitottam, egy apró, ablaktalan szobában volt a konyha mögött, a lakásomban, benne egy nagy tükörrel, ami a tér illúzióját hivatott kelteni. De a körülmények sem engem, sem első pácienseimet nem zavarták.

2015-ben megalapítottam a Gasztrointegratív Klinikát. Számomra ez óriási mérföldkő volt. A terápiás modell, amit megálmodtam, egy kínai orvoslással foglalkozó, az emésztőrendszerre szakosodott gyógyító, egy pszichoterapeuta és több táplálkozás-szakértő segítségével született meg, akik eljöttek a klinikára, hogy tanuljanak tőlem, és velem dolgozzanak. 2018-ban iskolát alapítottam, ahol táplálkozásról és természetgyógyászatról tartottunk tanfolyamokat.

Néha, ha nehéz idők járnak rám, amikor a hetem minden perce be van osztva, amikor a gyerekeim fújnak rám, amiért napokig nem beszélek velük normálisan, az égre tekintek, veszek egy nagy levegőt, és így szólok – ahogy kedves tanítóm szokta: „Kaphatnék egy kis segítséget? Egyedül nem megy!”

Szóval igen, bevallom, küldetésem van. Ez az, ami motivál, ennek megvalósítására törekszem mindennel, amit csinálok. Valódi szenvedélyem tükröződése ez, azé a tűzé, ami mindig újra felemel. Újabb felépülések története hajt, olyan családokról, akik a hétvégéiket a természetben tölthetik (távol az összes mosdótól…) a kórterem helyett. Mindennap, minden órában tudatában vagyok a küldetésemnek. A jó erőknek dolgozom, kötelez a saját belső igazságom, az iránytű, ami vezet az utamon, a gyomor útján.

Ez a szándék íratja velem ezeket a sorokat.

Ezzel a szándékkal írtam meg ezt a könyvet.

A lenyűgöző litván művész, Mikalojus Konstantinas Cˇiurlionis festett egyszer egy képet, kezében egy gyertyát tartó férfiról, a képnek az Igazság címet adta. Testvérének írt levelében úgy fogalmazott, „az igazság a belső fény, ami mindenkiben ott van, és mindenkinek meg kell találnia az a fényt, ami megvilágítja az útját”.

Szintén ekkortájt egy másik bölcs, Kook rabbi is hasonlót fogalmazott meg: „Mindenkinek tudnia és értenie kell, hogy belsejében egy gyertya ragyog, mindenki gyertyája egyedi, és nincs olyan lélek, akinek ne lenne sajátja.” Sőt hozzátette: „Segítsünk mindenkinek tudni és megérteni, hogy azért kell dolgozniuk, hogy gyertyájuk fényét mindenkinek megmutassák, és azt hatalmas fáklyává szítsák, ami megvilágítja az egész világot.”

Ami engem illet, számomra ez a könyv része a saját utamat bevilágító fény átformálásának a hatalmas fáklyává. Remélem, olyan fáklya tud lenni, ami megvilágítja az olvasó saját belső fényét is, és segítségével elindulhat a jó egészséghez vezető úton.

Ha még nem unod a történeteimet, ideje befejezni a bevezetőt, és elindulni együtt a csodás utazásra, ami az emésztőrendszered egészségéhez vezet!

Szeretettel,

Adi Zusman

1. fejezet

Az emésztőrendszer anatómiája, fiziológiája 
és pszichológiája

Amikor megalapítottam a Gasztrointegratív Iskolát, és elkezdtem dietetikusokat és gyógyítókat tanítani a gasztrointesztinális betegségek kezelésére, világos volt számomra, hogy először meg kell tanítanom nekik a 21. század nyelvezetét. Ez a nyelv nem lélektelen gépként tekint a testre, ami időnként lerobban, és szervizbe (elnézést, kórházba) kell küldeni. A 21. század nyelvezete ehelyett csodálattal és tisztelettel tekint az emberi test bölcsességére, és az embert élő, intelligens lénynek látja, a benne lüktető isteni lélek folyamatos megnyilvánulásának. Nem mond többé olyat, hogy „talán csak a stressz”, vagy „talán pszichoszomatikus a betegség” (ami tévesen használt kifejezés, valódi jelentését később elmagyarázom és kifejtem). Nem utalgat kelletlenül test és elme „kapcsolatára”, helyette elfogadja az alapvető tényt, hogy az élet a test molekuláinak folyamatos mozgásával jár, amelyek elválaszthatatlanul kötődnek az idegrendszer idegsejtjeihez. A lélek-test kapcsolat 100%-ban aktív itt és most, folyamatosan. Épp ezért el kell ismernünk létezését, és el kell kezdenünk dolgozni vele. A tanfolyam nyitó előadásának címe ugyanaz, mint ezé a fejezeté: Az emésztőrendszer anatómiája, fiziológiája és pszichológiája.

Mielőtt azonban elmerülnénk a betegségek és történetek tengerében, idézzük fel, hogyan működik az emésztőrendszer, és miért olyan fontos egészségünk szempontjából. De nem úgy, mint az unalmas iskolai biológiaórákon. Inkább úgy mesélek róla, mintha egy lenyűgöző utazásra indulnánk az emésztőrendszerbe, ahogy én képzelem magam elé: megismerjük a felépítését, működését, és útközben minden egyes állomáson szó lesz a test-elme kapcsolatról is. Mindenki készen áll? Mindenki olyan izgatott, mint én? Gyerünk hát!

Az emésztőrendszer szerepe

Az emésztőrendszerünk külső rendszer – a vérkeringéssel vagy az aggyal szemben, amelyek belső rendszernek számítanak. Vagyis az emésztőrendszer nyílt rendszer, a szájon és a végbélnyíláson keresztül a világra nyílik. Ami a testünket illeti, ez a különbség nem számít – a váladékok, a folyadékok, enzimek és mikroorganizmusok, amelyek ellepik a test külső és belső régióit, egyformán fontosak. Próbáljuk elengedni a testünk derék alatti részére vonatkozó társadalmi előítéleteket, és tekintsünk az egész rendszerre ugyanazzal az együttérzéssel és kíváncsisággal, rendben?

Az emésztőrendszer a test „főpályaudvara”. Ez felel érte, hogy étellel és vízzel lássa el a test többi rendszerét. Aki nem képes ételt vagy folyadékot fogyasztani, annak infúzióra van szüksége, nehogy életveszélyesen kiszáradjon. Íme, az emésztési folyamatok és az étel felszívódásának rövid leírása az emberi emésztőrendszerben, fentről lefelé:

Az étel kiválasztása és bevitele. Öt érzékszervünk segítségével kiválasztjuk az ételünk – megnézzük, megszagoljuk, a gyerekek meg is érintik (hadd tegyék; ez is része annak, ahogy felfedezik a világot!), érezzük, ahogy emésztődik. Minél jobban kapcsolódunk az érzékszerveinkhez, annál pontosabban tudunk döntést hozni, még mielőtt az étel a szánkhoz érne. Gondoljunk csak Raymond rendkívüli történetére, aki Crohn-beteg, és az egyik tanfolyamunkra iratkozott be. Raymond már régóta Crohn-beteg volt. Bár mindent megtett, amit kellett, nem sikerült remissziót elérnie. Teljesen a betegségének szentelte magát. Egyik beszélgetésünk során – jól emlékszem erre a telefonhívásra – megkérdezte, változtathat-e a fehérjebevitelén. Javasoltam, hogy egyen tofut. A vonalban csend lett. „Az nem nekem való” – mondta Raymond. „Honnan tudja? – kérdeztem. – Próbálta mostanában?” „Nem – válaszolta. – Utoljára évekkel ezelőtt ettem, de nem volt jó. Úgy érzem, nem lesz nekem való.” De én, a „szakértő”, meggyőztem Raymondot, hogy tegyen egy próbát. Másnap felhívott és elmesélte, hogy abban a pillanatban elkezdett fájni a hasa, ahogy beleharapott a tofuba. „Pszichoszomatikus” – mondtam. „Talán – értett egyet Raymond. – De nem szeretnék több ilyen kísérletet.” Raymond egyébként elérte a remissziót tofu nélkül is. De miért kezdett fájni a hasa azonnal, miután megette? Erről bővebben „Az emésztőrendszer idegrendszere” című alfejezetben lesz szó. A kísérletből nagyon értékes lecke származott: bízni kell a páciens megérzéseiben.

Az étel áthaladása a funkcionális állomásain. A funkcionális állomások az emésztőrendszer részei – a száj, a garat, a nyelőcső, a gyomor, a vékonybél és a vastagbél. Az étel minden állomáson megváltozik az ottani speciális folyamatok révén, ezek mind szükségesek ahhoz, hogy olyan anyagok legyenek belőle, amelyeket a test sejtjei fel tudnak használni.

Az étel lebontása, szűrése és elosztása. Más szóval, az emésztés folyamata. Attól a pillanattól, hogy az étel a szánkba kerül, egészen, amíg ki nem ürítjük, elmés emésztőrendszerünk tudja, mit kell tennie vele, és megvannak az eszközei is ehhez. Amije nincs, arról tudja, hogyan „kölcsönözze” az őt benépesítő barátoktól – mikroorganizmusoktól, amelyek képesek előállítani bármilyen enzimet, ami bármilyen megevett étel teljes emésztéséhez szükséges.

Felszívódás. Ez a feladat teljes mértékben összefügg az előző – az emésztési folyamat – hatékonyságával, és létfontosságú a test sejtjeinek táplálásához. A tápanyagok (az étel összetevőinek) megfelelő felszívódása nélkül alultápláltság alakul ki. Az alultápláltság a test működésének minden aspektusára hatással van, a kimerültségtől és a depressziótól a koncentrációs nehézségeken át a sérült bőrig, hajig és körmökig, és a későbbi még komolyabb betegségig. Az emésztés nem mehet rendben, ha a bél stressztől, gyulladástól vagy hasmenéstől szenved. Egyes gyógyszerek is befolyásolhatják fontos tápanyagok felszívódását. A savlekötők például (amelyek megakadályozzák a gyomorégést vagy a refluxot) rontják a vas és a kalcium felszívódását.

Kiválasztás. Talán meglepő, hogy a székletünknek mindössze 10%-a tartalmaz ételmaradékot. A többi víz, elpusztult baktériumok, rost, az emésztőrendszer belsejéről levált sejtek (bélnyálkahártya-sejtek), a gyógyszerek lebomlásának melléktermékei (gyógyszermetabolit a nevük), és egyebek. A székletnek egyszerre kell elég szilárdnak és elég lágynak lennie, hogy könnyen áthaladhasson az ánuszon anélkül, hogy megkarcolná. Az egészséges széklet barna színe a bilirubinnak köszönhető, ami a vörösvérsejtek lebomlásának egyik terméke. Ez a májban zajlik (több tudnivalót a székletről és a belőle nyerhető információkról a későbbi fejezetekben osztok meg részletesen).

Az immunrendszer hatása az emésztésre

Az emésztőrendszer az immunrendszerrel – és az aggyal – való kapcsolata révén a fertőzések ellen is véd.

A nyirokcsomók kb. 70%-a az emésztőrendszer nyálkahártyájában található. A nyirokcsomók olyan sejteket termelnek, amelyeknek az a feladata a testben, hogy a hívatlan betolakodókat – baktériumokat, vírusokat, gombákat – azonosítsák és elpusztítsák. Az emésztőrendszerünk ezáltal aktívan védi a testet az idegen betolakodóktól. Ez egy ősi túlélési mechanizmus, ami évmilliók során bizonyította hatékonyságát. Az evolúciós folyamat részeként fejlődött ki, soha nem hibázik. Bármilyen okosnak is hisszük magunkat, a testünk mindig bölcsebb nálunk. Ha az immunrendszer a bélben aktív, azonosítja a betolakodót. Pont. Hogyan ismeri fel, hogyan semlegesíti? Ezekről a későbbi fejezetekben lesz részletesen szó.


Az érző agy és hatása az emésztőrendszerre

Tudtad, hogy a gyomrodban is van egy agyad? Már 1838-ban felfedezte egy francia kutató, Beaumont, hogy az agy és a belek kommunikálnak egymással. Kísérletei megmutatták, hogy az agysejtek stimulációja hatással van az emésztés folyamatára.

A bolygóideg szerepe. A bolygóideg működése kiválóan példázza az agy és az emésztőrendszer közti kommunikációt. A bolygóideg az agytörzsből indul, végighalad a nyelőcsövön a gyomorig. Körbeszövi a szívet, a légző- és az emésztőrendszert. Behálózza a női reprodukciós rendszert, összefüggésbe hozzák a női orgazmussal is (ami megmagyarázhatja a kapcsolatot az érzelmi evés és a szexuális kielégülés hiánya között). Ami az emésztőrendszert illeti, a bolygóidegnek köze van a bélben megjelenő méreganyagok kiváltotta gyulladásos válaszhoz. Kiválaszt egy anyagot (egy neurotranszmittert), az acetilkolint, ami többek között szabályozza a bél gyulladásos válaszát a toxinokra, hogy határt szabjon az ámokfutásnak.

Az előzetes humán kutatások azt jelzik, hogy ha gyulladásos reakció alakul ki, az ideghálózat működése és sűrűsége lecsökken. Az acetilkolinnal való kezelés kiegyensúlyozhatja az idegi és a gyulladásos reakciót is, és kordában tarthatja őket. Egy kis léptékű, de érdekes kutatás során hétből öt Crohn-beteg páciensnél remisszió alakult ki csupán attól, hogy 6 hónapon keresztül stimulálták a bolygóidegüket (a maradék két beteg állapota azonban romlott, ezért nem alkalmazzák még a módszert, és továbbra is vizsgálják). Hasonló eredményt értek el más betegségben szenvedő pácienseknél, például artritisz vagy lupus (szisztémás lupus erythematosus). A kutatás egyelőre kezdeti szakaszban jár, de a lehetőség, hogy az idegrendszer stimulálásával remisszió váltható ki ezekben a betegségekben, ígéretesnek tűnik. Természetesen a beleinkben élő mikroorganizmusok is szerepet játszanak a belek és az agy kommunikációjában, amit bél-agy tengelynek nevezünk.

A stressz szerepe. Mostanra már biztosan tudjuk, hogy az emésztőrendszer működését befolyásolja a stressz. Például amikor a bél-agy tengely stresszjelet fog, olyan mechanizmusokkal reagál, amik miatt nem termelődik megfelelő mennyiségű emésztőnedv; gyengül a nyelőcső alsó záróizma (ez a szelep a nyelőcső és a gyomor között), így a gyomortartalom vissza tud áramolni a nyelőcsőbe (ez a reflux vagy visszafolyás); valamint a gyomor és a nyombél közti szelep is, így a savas gyomorfolyadék leszivároghat a vékonybélbe, és megrongálhatja annak nyálkahártyáját. Megjelenik az irritábilisbél-szindróma (vagy IBS) – többek között gyomorfájást, gázosodást és a perisztaltikus mozgás (más néven „perisztaltika” – az emésztőrendszer körüli izmok összehúzódása és elernyedése) zavarát okozva, amit rendszertelen széklet (hasmenés vagy szorulás), gyulladás és akár rákos folyamatok követhetnek.

Emlékszel a nyombélgyulladásomra? Évekig szunnyadt, majd újra fellángolt pár héttel a második fiam születése után. Mind a terhesség, mind a szülés, a maga összes örömével és boldog izgalmával együtt, nagyon stresszes esemény. Pontosan ebben az érzékeny időszakban, amikor a fiammal ismerkedtem, és próbáltam a szoptatással boldogulni, heves vitába keveredtem egy könyvügynökkel, aki egy enciklopédiát próbált eladni nekem. Otthon voltam, egyedül a babával, amikor összetűzésbe keveredtem ezzel az idegennel, aki mérges lett rám és kiabált is velem, csak fokozva a stresszt bennem. Amikor elment az otthonomból, és bevágta maga után az ajtót, éles fájdalom hasított a gyomrom felső részébe, a napfonat területén. Emlékszem, összegörnyedtem a fájdalomtól, imádkoztam, nehogy a fiam felébredjen. Ösztönösen értettem, mi történik velem, ezért hasra feküdtem, elkezdtem beszívni és kifújni a levegőt, ellazítva a testemet. Ahogy a stressz távozott, ment vele a fájdalom is.

Az érzelmek szerepe. Hogy megfelelően bánhassunk a testünkkel, figyelembe kell vennünk a szoros kapcsolatot az érzelmeink és az általuk kiváltott fiziológiai válaszok közt. Innen jön az „integratív” gasztroenterológia. Ebben a fejezetben rávilágítok a test és az elme lehetséges összefüggéseire, ahogy azt a kínai orvoslás tanítja kínai aforizmák formájában. [A népi bölcsességekből sokat tanulhatunk, ha értően figyelünk rájuk. Carl Gustav Jung, a legendás pszichológus is kollektív emlékezetről beszél, ami a népmesékben és az aforizmákban képeződik le.] Meg fogom osztani Louise Hay meglátásait, aki úttörő volt a test és az elme közti kapocs kutatásában, s aki maga is saját elméleteket alkotott a téma 40 évnyi tanulmányozása során.

Miután röviden foglalkoztunk az emésztőrendszer szerepével, tegyünk egy rövid túrát az emésztőszervek rendszerében, s foglalkozzunk pszichológiai funkciójukkal.

Az emésztőszervek

A száj. Miután megpillantjuk – és esetleg megérintjük, megszagoljuk – az ételt, a szánkba tesszük. Ez az első állomás az emésztőrendszerben, itt találkozik a külvilág a testtel. Mi játszódik le a szájban?


	Ízlelés. A nyelven és a szájpadláson lévő érzékelősejtekkel. Az ízérzékelés akár pár nap alatt is változhat, mert az ízt meghatározó sejtek nagyjából 10 naponta lecserélődnek. Ezért aki szeretné csökkenteni az észlelési küszöbét és/vagy növelni az érzékenységét az édességekre, pár naponta fokozatos csökkentéssel és hozzászokással teheti meg. Így kevesebb ízfokozóval (adalékanyag, amit az étel ízének megváltoztatásához vagy fokozásához használunk, például só, cukor és fűszerek) is ízleni fog az étel.

	Rágás. Létfontosságú és különleges tevékenység, csak a szájban zajlik. Ahogy egyik páciensünk édesanyja mondogatja a fiának: „A gyomrodban nincsenek fogak, rágjál, fiam!” Valóban, a száj az emésztőrendszer egyetlen olyan állomása, ahol befolyásolni tudjuk az emésztés folyamatát. A rágással szétzúzzuk az ételt, ezáltal a nyál át tudja nedvesíteni, és élvezni is így tudjuk az evést. A rágásnak köszönhetően emésztőenzimek érik az ételt, azok bontják molekulákra, hogy felszívódhasson. A megfelelő rágás nélkül az emésztés sem lehet megfelelő. Ez kihathat az egész emésztőrendszerre, sok kellemetlenséget, valamint puffadást és gázosodást okozhat. A nyálban is vannak enzimek, amelyek beindítják az emésztést (például az amiláz enzim, ami beindítja a keményítő emésztését. Próbáld ki, hogy hosszan rágsz egy szelet kenyeret. Érzed, milyen édes? Ez az amiláznak köszönhető – lebontja az összetett szénhidrátokat egyszerű cukrokká, ez adja az édes ízt.) Ráadásul a nyálban antitestek is vannak, amelyek antibakteriális hatást fejtenek ki, valamint olyan hormonok, amelyek az ellazulásra vannak hatással. Hát nem bölcs a test? Látszik, hogy ellát bennünket az eszközökkel, amelyek szükségesek, hogy jobban hozzáférjünk a belső ételtárolóhoz, ahova az étel kívülről érkezik.



Test-elme kapcsolat. A száj az első állomás, ahol a külső világból a testünkbe érkezik az étel. Ha korábban ez fel sem tűnt, itt a lehetőség, hogy egy pillanatra megállj, és ránézz az evésre mint tevékenységre. Az étel és az ital a külső világot képviseli, amit a testünkbe fogadunk az erre a célra szolgáló kapun: a szánkon át. Ez egyáltalán nem magától értetődő; a betegségeket is ezen a lencsén keresztül kell megvizsgálnunk. Sőt, a szájnak más funkciója is van, ideértve a verbális önkifejezést, az élvezetet és a szexualitást.

Az olyan mondások és bölcsességek, mint a „rágódik valamin” és a „Mind a halál, mind az élet a nyelv hatalmában van” (Péld. 18:21) kifejezik érzelmi viszonyulásunkat ehhez a szervhez. Louise Hay – akit gyakran fogok idézni ebben a könyvben – sok táblázatot alkotott, amelyben a problémákat azok pszichoszomatikus megjelenéséhez társítja, ebben a száj a tápanyag befogadásához kapcsolódik. Másképp fogalmazva, ha bármilyen nehézségünk van az étel befogadásával vagy az evéssel, lehet, hogy afták (hólyagok) alakultak ki, vagy valamilyen egyéb probléma van a szájüregben. Pszichológiai szinten is jól ismerjük a jelenséget, hogy félelem és stressz esetén a száj kiszárad.

Érdekes, hogy a száj sarkában megjelenő repedések szintén utalhatnak különféle B-vitaminok hiányára, amelyek létfontosságúak az idegrendszer és a hangulatunk megfelelő működéséhez.

Feladat: Hogy jobban meg tudjuk emészteni az ételt, meg kell tanulnunk minden érzékünkkel enni. A következő étkezésnél ülj le csöndben, lazítsd el a tested, érezd, ahogy a nyál összefut a szádban, és figyeld meg a tányérodon lévő ételt. Szagold meg; érintsd meg, ha teheted. Lassan egyél, figyelj az ízekre, rágj alaposan, nedvesítsd át a falatot nyállal. Más szóval, élvezd ki az ételt. A 21. század nyelvezetében ezt mindful, vagyis „jelentudatos étkezésnek” hívják.

A garat és a nyelőcső. A garat a következő állomás az emésztőrendszerben, amin az étel áthalad. A garat és a légcső egymás után helyezkednek el. Úgy van időzítve, hogy ne egyszerre nyíljanak meg, hacsak nem teszünk olyasmit, amitől megzavarodnak, például beszélünk evés közben. [Nem véletlenül mondják az anyukák mindig, hogy nem szabad étellel a szánkban beszélni.] A garatból a megrágott étel a nyelőcsőbe kerül – egy izmos, kb. 2 cm átmérőjű csőbe, ami összeköti a garat alját a gyomor hosszúkás részével. Van egy különleges nyílás a nyelőcső és a gyomor között, ami egyirányú szelepként működik, hogy megakadályozza a visszafolyást úgy, hogy enyhíti a gyomorban kialakuló feszültséget, amikor étel kerül bele, vagy amikor egy légbuborék szabadul ki belőle anélkül, hogy az étel visszapréselődne a nyelőcsőbe. Ez a szelep hatékonyan akadályozza meg az étel visszafolyását – hacsak nem teszünk olyasmit, amitől meggyengül (erről lejjebb lesz szó).

Perisztaltika. A nyelőcsőben találkozunk először az emésztőrendszer perisztaltikus mozgásával. A perisztaltika akaratlan, hullámzó mozgás, amit az étel jelenléte vált ki az üreges, csőszerű testrészben, amit tápcsatornának hívunk. Az emésztőrendszert bélelő izmok megfeszülése és elernyedése okozza, feladata, hogy a tápcsatorna tartalmát előrehajtsa.

Test-lélek kapcsolat. Sokszor halljuk: mintha gombóc lenne a torkomban. A szomorúság gyakran olyan érzés, mintha valami a torkunkon akadt volna. Érdemes megfigyelni az olyan kifejezéseket, mint a „hánynom kell ettől”, ami undort fejez ki. Az étel nem megfelelő feldolgozásának érzése kihathat a gyomorégés kialakulására.

Egy történet: Egyszer vacsorára voltam hivatalos egy kibucba, ami a sivatag mélyén helyezkedett el. Joseph Safra, egy jeruzsálemi filozófus követői alapították, akik egy alternatív, utópisztikus társadalomról álmodtak. Ennek a társadalomnak különleges, központi eseménye egy példátlan csendben elfogyasztott, közös étkezés. Több tucat ember vacsorázik együtt, tökéletesen az ételre koncentrálva. Semmi csevegés, semmi beszélgetés. Odakinn minden szokás szerint zajlik, de az étkezőben: kellemes csend. Nagyon különleges élmény volt, ami után tökéletesen nyugodt volt a gyomrom. Arra gondoltam, így lehet jelentudatosabb étkezési szokásokat kialakítani a társadalomban.

Feladat: Újból arra biztatlak, hogy lassan egyél, és figyeld meg, ahogy nyeled az ételt. Mennyire szomjazol meg evés közben? Kellőképen átnedvesedett az étel a szádban? Mi egyebet csinálsz evés közben? Igyekszel nem foglalkozni mással? Gyakorold tovább a jelentudatos evést.

Tipp: Ha úgy érzed, mintha az étel megakadna a gyomrodban étkezés után, és nem emésztődne meg, próbáld felemelni a kezedet és teljesen kinyújtózni. Lefeküdhetsz a bal oldaladra, hogy megszabadulj a légbuborékoktól a gyomrodban, és enyhüljön az érzés.

A gyomor. A gyomor egy tároló – izmos zsák, aminek egyirányúan átjárható szelep van mindkét végén. Feladata, hogy tárolja az elfogyasztott ételt, összekeverje, savasítsa, és lassan leengedje a gyomorkapun keresztül, hogy tovább emésztődjön, és tartalma felszívódjon az emésztőrendszer következő szakaszában – a nyombélben, ami a vékonybél első szakasza.

Emésztőnedvek. A gyomor belseje vastag réteg nyálkahártyával van bélelve, amelynek sejtjei emésztőnedveket választanak ki a gyomor terébe (lumen). A sejtek egy része hidrogén- és más kloridionokat termel, amelyek együtt hidrogén-kloriddá (HCI), vagyis sósavvá állnak össze. Ettől olyan savas az emésztőnedv. Ez teszi a gyomrot a test legsavasabb részévé – majdnem olyan savas, mint a hipó.

A savasságot pH-ban mérjük. Értéke 1 és 14 között helyezkedhet el, a 7-es pH-t tekintjük semlegesnek (7,4-es pH-értékre van szükség a legtöbb testi funkció normális működéséhez, beleértve az oxigén felvételét a vérbe). Minél alacsonyabb a pH, annál savasabb a környezet; minél magasabb, annál lúgosabb. A gyomor pH-ja 2, ami nagyon erős savasságot jelez. A magas savkoncentráció az egyik ok, ami miatt olyan fontos a két szelep a gyomor két végén a megfelelő működéshez: A szomszédos nyelőcsövet és nyombelet bélelő vékony nyálkahártya nem bírna ilyen magas savkoncentráció mellett fennmaradni.

Az emésztőnedvek savassága fontos a táplálkozás szempontjából, mert a következőket teszi:


	Megsemmisíti a káros mikroorganizmusokat. A gyomor a harmadik állomás az emésztőrendszerben. A szájban lévő nyál és a torokban lévő mandulák után ez is védőhatárként szolgál a káros organizmusokkal szemben, amelyek a testbe kerülhetnek, például fertőzött, nem friss étellel.

	Segíti az enzimek működését. Az étel, ami a gyomorban lebomlik, gazdag fehérjékben és zsírokban. A pepszin nevű enzim kezdi a fehérje feldolgozását azzal, hogy a hosszabb fehérjeláncokat kisebb darabokra bontja, amelyeket később könnyebb lesz a vékonybélben feldolgozni. A zsírokat a lipáz nevű enzim bontja.

	Elősegíti a kalcium és a vas lebomlását. Amikor szaftos steaket vagy egy tál lencsét, esetleg szupercsúcs minőségű sajtot eszel, nem lehetsz biztos benne, hogy az ételekben lévő vas és kalcium többsége fel is szívódik. Hogy biológiailag lehetővé váljon a felszívódás, ezeknek a tápanyagoknak savasodnia kell.

	Segíti az intrinszik (belső) faktor munkáját. Az intrinszik faktor a kobalaminhoz (B12-vitaminhoz) kapcsolódik, hogy aktiválja. Más B-vitaminokhoz hasonlóan a kobalamin segít átalakítani a szénhidrátokat üzemanyaggá, és aktív állapotában segíti a DNS formálódását. Amikor az intrinszik faktor a kobalaminhoz kapcsolódik, felkészíti, hogy felszívódhasson.



Perisztaltika. A perisztaltika a nyelőcső mellett a gyomorban is zajlik. Akkor történik, amikor a gyomor üres; emiatt tud fájni a hasunk az éhségtől. A perisztaltikus mozgás miatt adja ki a gyomrunk a „korgó” hangokat.

Test-elme kapcsolat. A gyomor, a szájhoz és a nyelőcsőhöz nagyon hasonlóan összefüggésben van azzal a képességünkkel, hogy a külső világot belülre vigyük. Ennek a területnek a nehézségei sokféle zavarban jelentkezhetnek: gyomorégés, reflux, hányinger vagy hányás. Az érzést, hogy az étel megakadt a gyomrunkban, gasztroparézis (normálisnál lassabb gyomorürülés) is okozhatja. Észben kell tartanunk, hogy a gyomor tárolóedényként a tartalmazás képességének szimbóluma is. Az életesemények befogadásának nehézségei ezért a gyomor működésének zavaraiként fejeződhetnek ki. Louise Hay a gyomorfekélyt ahhoz a félelemhez köti, hogy valaki nem elég jó, és mások kedvére kell tennie. Sok olyan kifejezés van, ami ezt fejezi ki: „Nehezen tudom ezt megemészteni”; „Nem veszi be a gyomrom”; „Utálom ezt – hánynom kell tőle!” Az érzelmi evés, amivel többségünk megismerkedik élete egyik-másik pontján, összefüggésbe hozható az „érzelmi gödörrel”, a betöltésre vágyó üresség érzésével.

Feladat: Próbáld meg azonosítani az érzéseket, amelyek miatt eszel vagy nem eszel. Mikor van köze az evésnek fizikai éhségérzethez, és mikor emlékeztet érzelmi éhségre? Próbálj hallgatni a hasadra, sok mondanivalója van.

A vékonybél. Ha téged is éppúgy lenyűgöz emésztőrendszerünk felső szakaszának kifinomult gépezete, mint engem, jobb, ha felkészülsz a teljes döbbenetre. A vékonybelünk elképesztő szerkezet, zseniális a felépítése, pontosan megfelel sokféle feladatának, a természet bölcsességének kimeríthetetlen forrása. A vékonybél végzi az elfogyasztott étel lebontásának és megemésztésének nagyját – majd a felszívódást is, ami ideális esetben minden tápanyag esetében tökéletesre van hangolva. Fedezzük fel ezt a hihetetlen csövet, aminek kanyarulatai az emberi agy redőire emlékeztetnek.

Néhány szembetűnő tény a vékonybélről:


	A vékonybél a gyomor kijáratánál indul, közvetlenül az egyirányú gyomor-nyombél szelep, a gyomorkapu után.

	A nyombél vagy patkóbél (duodenum) a vékonybél első szakasza. Nagyjából 25 cm hosszú (kb. tizenkét ujjhossznyi), innen a latin neve. (Kinek az ujját használták a méréshez? Inkább ne menjünk bele.) Ha ez a terület begyullad, azt duodenitisnek nevezzük.

	A vékonybél olyan, mint egy rendkívül kanyargós cső. Átlagosan 7 méter hosszú és három centiméter az átmérője (vagy ahogy az exférjem, aki végigkísérte táplálkozástudományi tanulmányaimat az első diplomámig, mondogatta: „Csoda hát, hogy pocakom van? Hol férne máshogy el hét méter vékonybél?”).



A vékonybél működése. A vékonybél több létfontosságú feladatot is ellát a testben, például a következőket:


	Csökkenti az étel savasságát. Az ételmasszának, ami a gyomorból érkezik a nyombélbe, lúgosodnia kell. Más szóval, a pH-érték megemelkedik, hogy csökkentse a gyomornedvek savasságát és megvédje a vékonybél érzékeny nyálkahártyáját – ami a gyomor nyálkahártyájával ellentétben nincs felkészülve a sósavval való érintkezésre. A nyombél tartalmának lúgosítását vékonybelet borító sejtek által kiválasztott nyálka végzi, valamint a hasnyálmirigy által kibocsátott emésztőnedvek, amelyeknek meglehetősen magas a pH-ja. Így a vékonybél érzékeny nyálkahártyája védve van a gyomor savasságától.

	Küzd a stresszel. Stresszes helyzetben az emésztőnedvek kiválasztása fokozódik. Ennek eredményeképpen a gyomorból a nyombélbe jutó étel tovább marad savas az egészségesnél, és veszélyezteti a nyombél nyálkahártyáját. Amikor a vékonybélbe kerülő étel savassága csökken, azzal együtt a gyulladás és a fekélyek esélye is – az olyanoké, amilyennel engem is diagnosztizáltak 12 éves koromban (fekélyt megelőző állapottal a nyombélben). Úgy tűnik, stressznek túl sokáig kitett szervezetem nem jutott hozzá a megfelelő tápanyaghoz, és segítségért kiáltott. Milyen szerencse, hogy nem akartam dolgozatot írni aznap!

	Kémiailag felszívható egységekre bontja az ételt. Hormonális és idegi jelzések által a hasnyálmirigyünk „tudja”, milyen tápanyagok érkeztek a nyombélbe, és milyen enzimeket kell kiválasztania a nyombélbe, hogy segítsen megemészteni őket. A szénhidrátok keményítő és amilopektin (jegyezzük meg ezt a nevet; visszatérünk rá az „Irritábilisbél-szindróma” című fejezetben) formájában érkeznek, amilázra és hasonló enzimekre van szükség ahhoz, hogy rövidebb szénhidrát-molekulák legyenek belőlük – két (diszacharid) vagy három (triszacharid) cukorból álló molekulák. Némelyik diszacharid cukor tovább bomlik egyszerű cukrokra (monoszacharidokra: glükózra, fruktózra és galaktózra) a bélnyálkahártya sejtjeinek (amelyek a „kefeszegélyt” alkotják) felszínén zajló enzimtevékenység révén. A fehérjék, amelyek már a gyomorban elkezdtek lebomlani, tovább emésztődnek a hasnyálmirigy enzimei által, amelyek a hosszú fehérjeláncokat rövidebb, két (dipeptidek) vagy egy aminosavból álló egységekre bontják.

	Felkészíti a zsírokat az emésztésre és a felszívódásra. A tápcsatorna belseje vizes környezet. Az enzimek (amelyek fehérjék) csak vizes környezetben képesek működni. Ahogy az olaj és a víz nem keveredik, a zsírok sem elérhetőek az enzimek számára, mert víztaszítóak (hidrofóbok). Nem kell megijedni. Bölcs testünk képes a zsírokat elérhetővé alakítani az enzimek számára úgy, hogy hidrofilizálja őket. Ehhez az epehólyag sóinak segítségével szappanszerű emulziót hoz létre. Az epe sói a májban keletkeznek, az epehólyag tárolja őket, ez választja ki őket a vékonybélbe ugyanazon nyíláson keresztül, amelyet a hasnyálmirigy is használ az emésztőenzimek vékonybélbe juttatásához. A test jelez az epehólyagnak, hogy húzódjon össze, és engedje ki a tartalmát, de csak akkor, ha az emésztőrendszerbe kerülő étel zsírokat tartalmaz. Ha az epehólyagot eltávolították (epekövek, tumor vagy súlyos gyulladás miatt), a kiválasztást közvetlenül a máj végzi. A kibocsátott sók segítenek a zsíroknak végighaladni a tápcsatornán azáltal, hogy apró, oldhatatlan cseppekre bontják őket, így elvegyülnek a nyombélben lévő folyadékban – de nem oldódnak fel benne. Más szóval, a sók emulzióvá változtatják a zsírokat, így az enzimek könnyebben tudják tovább bontani őket. A zsírok emulziójáért felelős enzimeket lipázoknak nevezik (a nyálban és a gyomorban már találkoztunk velük; de a vékonybélben végzik fő feladatukat). A lipázok a viszonylag komplex zsírmolekulát – ami trigliceridekből áll (glicerolmolekula három zsírsavhoz kapcsolódva) – alkotóelemeire bontják (glicerolra és három zsírsavra).

	Tápanyagok felszívása. A vékonybélben zajló felszívódást rendkívül titokzatos dolognak látom. Összetett folyamat, ami minden egyes tápanyaghoz alkalmazkodik, és olyan csatornákon történik, amelyek szintén teljesen egyediek minden tápanyagnál. Minden csatorna segít a tápanyagoknak bejutni a bélcsatornát bélelő sejtek másik oldalára. Elhagyják a vékonybelet, a nyirok- és vérsejtekbe szűrődnek, hogy a májba jussanak, és onnan a test többi részébe. Minden makrotápanyag – aminosav, szacharid és zsírsav –, vitamin és ásványi anyag esetében egyedi a felszívódás mechanizmusa. A glükóz például akkor szívódik fel, amikor egy speciális pumpa lép működésbe a bélfalban, és felvesz egy nátriummolekulát, ami a bélsejt membránján keresztül a vérbe szállítja a glükózmolekulát. A fruktóz viszont egyedi receptorokhoz kapcsolódik a sejtfalon, amelyek egyszerre csak meghatározott számú molekulának segítenek átjutni (erről a fontos részletről bővebben az irritábilis bélről szóló fejezetben lesz szó). Ráadásul a víz újra felszívódik az emésztőrendszerben – ez naponta összesen 5-10 liter folyadékot jelent.



A felszívódás közelebbről. A felszívódást a vékonybél különleges szerkezete támogatja. Belsejét ötmillió bélboholy és mikroboholy alkotja, amelyek felnagyítják a bél szűk területre csomagolt felületét. Valójában a vékonybél felülete nagyjából hét négyzetméter (!). A belseje a bársonyra hasonlít. Ennek következményeként magunkban sokkal nagyobb, az étel felszívására szolgáló felületet hordozunk, mint a teljes testfelületünk, így tudjuk hatékonyan felszívni az elfogyasztott ételek összetevőinek többségét. A vékonybelünk belső felületét borító sejteket hámsejteknek hívjuk. Ilyen sejtek találhatóak a szánk és a nyelőcsövünk belső felületén is. A vékonybelet borító hámsejtek háromnaponta cserélődnek; így tudja a test gyorsan helyreállítani a sérült vagy elöregedett sejteket, hogy továbbra is hatékonyan szívhassa fel a tápanyagokat.

A bélbolyhok között másféle sejteket is találhatunk. Ezek is segítenek védeni a test belső felületét a nemkívánt részecskéktől. Ezek szorosan illeszkedő szerkezetben helyezkednek el, ez szolgál szilárd határvonalként, ami megállítja a külső behatolók bejutását a testbe. Vagyis ezek is a test immunrendszerének részei. Ha a belek egészségesek, a mikrobolyhok által felszívott étel eléri a legkisebb vérereket – a kapillárisokat, vagyis hajszálereket –, amelyek a májkapuvénába szállítják az összetevőket. Ha a test tápanyagokkal való ellátásáról van szó, a májkapuvéna a testünk legfontosabb vénája. Ez szállítja a felszívott tápanyagokat a vékonybélből anyagcserénk „parancsnokához”, a májba.

Test-elme kapcsolat. A kínai taoizmus tanításai szerint a vékonybél egy „tenger, ami az anyag átalakulását irányítja”. Hát nem lenyűgöző, hogy a kínai filozófusok ezt évezredekkel ezelőtt is értették, jóval a mikroszkóp feltalálása vagy a röntgensugarak felfedezése előtt? A máj feladata, hogy kiszitálja a pelyvát a szemek közül. A vékonybél valójában kifinomult szűrőrendszerként működik a külvilág elemeivel szemben. Ennek megfelelően az olyan, bélbetegségeknek genetikailag kitett emberek, akik nehezen kezelik a kritikát, akik olyan környezetben nőttek fel, ahol a „mérgező kommunikáció” miatt nem erősödik a gyermek önbecsülése, hanem folyton úgy érzi, az ártatlanságát kell bizonygatnia, gyakran vékonybélproblémákkal küzdenek. Louise Hay a bél gyulladását a krónikus félelem és aggodalom érzéséhez köti, valamint a szeretet és az önbecsülés hiányához. Egy orvosi konferencián az ország egyik legnagyobb kórházának pszichológusa a következőképpen írta le ezt a kapcsolatot előadásában: „A gyulladásos bélbetegségekben az immunrendszer túlságosan aktív. Ez nem meglepő, hiszen ez a páciens olyan környezetben nőtt fel, ahol meg kellett védenie magát a folyamatos kritizálástól.” Gut Wisdom című könyvében Alyce M. Sorokie a következő kérdést teszi fel a vékonybél betegségei kapcsán: „A kérdés az, hogy a májat elérő információt feldolgozza-e az ember, majd továbbengedi, vagy esetleg beléje kapaszkodik, és hagyja, hogy blokkolja a gyomrát és a lelkét?”

A vastagbél. Már majdnem elértük az emésztőrendszer végét – nem semmi utazás, ugye? A vastagbél sokkal nagyobb és vastagabb a vékonybélnél. Néhány olvasónak különféle okok miatt biztosan kényelmetlen lehet erről a szervről beszélni. A vastagbél több mint másfél méter hosszan húzódik. Hámsejtrétege nem tartalmaz bolyhokat (ugye emlékszünk a vékonybél „bársonyos” belsejére?), amelyek megnövelnék felszívásra alkalmas felületét. Elsődleges feladata, hogy a pépes ételben maradt vizet, valamint a nátriumhoz, magnéziumhoz és kalciumhoz hasonló elektrolitokat felszívja. A vastagbél falát borító sejtek nyálkát választanak ki, ami védi a bélfalat attól, hogy az oldhatatlan élelmi rost vagy más, emészthetetlen ételdarabkák, például az apró halszálkák megkarcolják.

